32011R0656
L 180/3
SLUŽBENI LIST EUROPSKE UNIJE
UREDBA KOMISIJE (EU) br. 656/2011
od 7. srpnja 2011.
o provedbi Uredbe (EZ) br. 1185/2009 Europskog parlamenta i Vijeća o statističkim podacima o pesticidima, u pogledu definicija i popisa aktivnih tvari
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1185/2009 Europskog parlamenta i Vijeća od 25. studenoga 2009. o statističkim podacima o pesticidima (1), a posebno njezin članak 5. stavak 2. i članak 5. stavak 3.,
budući da:
(1)
Uredbom (EZ) br. 1185/2009 uspostavljen je novi okvir za izradu usporedivih europskih statističkih podataka o prodaji i uporabi pesticida.
(2)
U skladu s člankom 5. stavkom 2. Uredbe (EZ) br. 1185/2009, potrebno je usvojiti pojam „tretirana površina” iz odjeljka 2. Priloga II. navedenoj Uredbi, budući da ga u interesu usporedivosti treba razumjeti i primijeniti na ujednačen način u čitavoj Uniji.
(3)
U skladu s člankom 5. stavkom 3. Uredbe (EZ) br. 1185/2009, Komisija treba redovito ili barem svakih pet godina prilagođavati popis tvari koje se moraju obuhvatiti te njihovo razvrstavanje u kategorijama sredstava i kemijskim razredima, kako je određeno u Prilogu III. Popis priložen navedenoj Uredbi također je potrebno ažurirati kako bi obuhvatio razdoblje od 2010. do 2015., budući da je zadnje ažuriran 2006.
(4)
Broj tvari i njihova složenost potrebna prilikom identificiranja točnih spojeva i njihovo razvrstavanje otežavaju nacionalnim statističkim tijelima da na pravilan način izrade alate potrebne za prikupljanje informacija o njihovoj uporabi i stavljanju na tržište. Zbog toga treba uključiti samo one tvari kojima je identifikacijski broj dodijelila jedna ili obje glavne, međunarodno priznate institucije za registraciju kemijskih spojeva ili pesticida, odnosno Služba za sažetke iz područja kemije Američkog kemijskog društva (CAS) i Međunarodno vijeće suradnika analitičara za pesticide (CIPAC).
(5)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Pojam „tretirana površina” iz odjeljka 2. Priloga II. Uredbi (EZ) br. 1185/2009 znači glavna tretirana površina, određena kao „fizičko područje usjeva koji su dotičnom aktivnom tvari barem jednom tretirani, neovisno o broju prijava”.
Članak 2.
Prilog III. Uredbi (EZ) br. 1185/2009 zamjenjuje se Prilogom ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. srpnja 2011.